b'\n_START_ARTICLE_\nAmorphis\n_START_SECTION_\n"Disment Soul" ja "The Karelian Isthmus"\n_START_PARAGRAPH_\nJan Rechberger m\xc3\xa4ngis thrash metal\'i b\xc3\xa4ndis Violent Solution, millest Tomi Koivusaari lahkus aastal 1990, et moodustada death metal\'i b\xc3\xa4nd Abhorrence. Koivusaari asemele liitus Violent Solutioniga Esa Holopainen. Violent Solution l\xc3\xa4ks laiali ning Jan Rechberger ja Esa Holopainen otsustasid j\xc3\xa4tkata koost\xc3\xb6\xc3\xb6d, et moodustada koos b\xc3\xa4nd Amorphis. Kuna Rechberger tundis Koivusaarit, sai Koivusaarist 1990. aasta alguses b\xc3\xa4ndi vokalist, bassistina liitus Oppu Laine. Sellel ajal m\xc3\xa4ngis Koivusaari ka r\xc3\xbctmikitarri, mist\xc3\xb5ttu b\xc3\xa4nd loobus kogu eelnevast loomingust ja alustas otsast peale. Koivusaari teine b\xc3\xa4nd Abhorrence l\xc3\xb5petas tegevuse ja seet\xc3\xb5ttu oli Koivusaaril n\xc3\xbc\xc3\xbcd rohkem aega Amorphisele panustada._NEWLINE_B\xc3\xa4ndi demo "Disment of Soul" lindistas 1991. aastal Timo Tolkki TTT studios. Esialgu pidi pealkiri olema "Dismemberment of Soul", kuid nad unustasid s\xc3\xb5na "member" ja nii saigi sellest "Disment"._NEWLINE_P\xc3\xa4rast b\xc3\xa4ndi esimese stuudiodemo lindistamist pakkus Relapse Records Abhorrence\'ile plaadilepingut. Kuna Abhorrence enam ei tegutsenud, saatis Amorphis koos oma demoga meili vastu ning s\xc3\xb5lmis \xc3\xbclemaailmse plaadilepingu. Peagi p\xc3\xa4rast lepingu s\xc3\xb5lmimist avaldas b\xc3\xa4nd oma death metal\'i deb\xc3\xbc\xc3\xbctalbumi "The Karelian Isthmus" Amorphise nime all ja hiljem EP "Privilege of Evil". EP-l tegi kaasa Abhorrence\'i kunagine vokalist Jukka Kolehmainen, panustades vokaalid Abhorrence\'i kaveril "Vulgar Necrolatry".\n_START_SECTION_\n"Tales from the Thousand Lakes"\n_START_PARAGRAPH_\n1994. aastal andis Amorphis v\xc3\xa4lja oma teise stuudioalbumi "Tales from the Thousand Lakes". Tegemist on kontseptsioonalbumiga, mis p\xc3\xb5hineb soome rahvuseeposel Kalevala. Omades siiski death metal\'i juuri, oli see album b\xc3\xa4ndi esimene samm uues suunas, sisaldades ka Ville Tuomi meloodilist puhast vokaali. T\xc3\xa4nu "Tales from the Thousand Lakesi" innovaatilisele k\xc3\xb5lale ning death metal\'i, traditsioonilise folgi, ps\xc3\xbchhedeelia ja progressiivsete elementide kombinatsioonile kujunes b\xc3\xa4ndil f\xc3\xa4nnibaas. See album m\xc3\xb5jutas Amorphisele omast saundi.\n_START_SECTION_\n"Elegy"\n_START_PARAGRAPH_\nJ\xc3\xa4rgmiste turneede ajal lahkus b\xc3\xa4ndist Kasper (klahvpillid), kelle asemele tuli Kim Rantala. Jani asemele tuli Pekka Kasari (endine Stone liige) ja v\xc3\xa4rvati kuues liige, laulja Pasi Koskinen. Kolmas stuudioalbum "Elegy" ilmus aastal 1996. Laulus\xc3\xb5nad olid taas inspireeritud soome m\xc3\xbctoloogiast, seekord iidse rahvaluule kogumikust Kanteletar. Pasi ja Tomi panustasid m\xc3\xb5lemad v\xc3\xb5rdselt vokaalidesse, Pasi ainult puhtasse vokaali. P\xc3\xa4rast poolteist aastat "Elegy" ilmumise j\xc3\xa4rgset tuuritamist otsustas b\xc3\xa4nd aja maha v\xc3\xb5tta.\n_START_SECTION_\n"Tuonela" ja "Story: 10th Anniversary"\n_START_PARAGRAPH_\nJ\xc3\xa4rgmine album, 1999. aastal ilmunud "Tuonela" on muhe kitarrialbum, kuigi stuudiosessioonide l\xc3\xb5puperioodil kaasati albumi tegemisse Santeri Kallio (Kyyria liige), et lisada lugudele klahvpillid. Albumil on kasutatud uusi instrumente (Tomi m\xc3\xa4ngib sitarit laulus "Greed", Sakari Kukko saksofonit ja fl\xc3\xb6\xc3\xb6ti) ning death growl\'i osa on v\xc3\xa4hendatud, k\xc3\xb5ik vokaalid esitab Pasi._NEWLINE_B\xc3\xa4ndi koosseis muutus taas. P\xc3\xa4rast Kyyria laialiminekut sai Santerist Amorphise t\xc3\xa4iskohaga liige. Bassist Oppu asemele tuli b\xc3\xa4ndi ka teine endine Kyyria liige, Niclas Etel\xc3\xa4vuori, kellega koos l\xc3\xa4ks Amorphis oma kolmandale USA turneele._NEWLINE_Ilmus k\xc3\xbcmne aasta aastap\xc3\xa4eva kogumikalbum "Story".\n_START_SECTION_\n"Am Universum"\n_START_PARAGRAPH_\n"Am Universum", mis ilmus aastal 2001, pani suuremat r\xc3\xb5hku klahvpillidele ja saksofonile, viimase panustas Sakari Kukko. Tegemist oli eksperimentaalse ja Amorphise seni k\xc3\xb5ige ps\xc3\xbchhedeelsema albumiga.\n_START_SECTION_\n"Far from the Sun" ja "Chapters"\n_START_PARAGRAPH_\n2002. aastal tegi Amorphis kaasa filmi Menolippu Mombasaan soundtrackis. Tellitud lugu oli kaver 1976. aasta soome pophitist "Kuusamo", tegemist on seni ainsa b\xc3\xa4ndi emakeelse looga nende repertuaaris. Samal aastal alustati viimase albumi loomisega Relapse Records plaadifirma all, milleks oli "Far from the Sun". 2003. aastal avaldas Relapse retrospektiivse albumi "Chapters", mis sisaldab DVD-d b\xc3\xa4ndi videotega alates "Black Winter Day"-st l\xc3\xb5petades "Alone"-iga. Albumi "Far from the Sun" produtseeris b\xc3\xa4nd ise. B\xc3\xa4ndiga liitus Amorphise esialgne trummar Jan Rechberger p\xc3\xa4rast seda, kui Pekka Kasari lahkus, et keskenduda perele. Pasi lahkus b\xc3\xa4ndist aastal 2004, olles olnud Amorphise liige \xc3\xbcheksa aastat.\n_START_SECTION_\n"Eclipse"\n_START_PARAGRAPH_\nUue vokalisti otsingute ajal saadeti Amorphisele \xc3\xbcle saja demo perspektiivikatelt vokalistidelt, kuid \xc3\xbchestki neist ei saanud b\xc3\xa4ndi uut ninameest. L\xc3\xb5puks sai tutvuse abil v\xc3\xb5imaluse Tomi Joutsen, kes tegi b\xc3\xa4ndile prooviesinemise. Temast saigi aastal 2005 Amorphise j\xc3\xa4rgmine laulja. Joutsen, kes oli eelk\xc3\xb5ige tuntud metal b\xc3\xa4ndi Sinisthra liikmena, soovitas Amorphisel j\xc3\xa4rgmist albumit luues p\xc3\xb6\xc3\xb6rduda tagasi erinevate vokaalstiilide kasutamise juurde. Joutseni esimene album Amorphisega, "Eclipse", ilmus aastal 2006. Album p\xc3\xa4lvis kriitikute heakskiidu ja seda saatis edu. Albumile omistati Soomes kulla staatus._NEWLINE_Kohe p\xc3\xa4rast Joutseni liitumist esines Amorphis Soomes l\xc3\xbchikest aega nime Amorjens all.\n_START_SECTION_\n"Silent Waters"\n_START_PARAGRAPH_\nP\xc3\xa4rast "Eclipse\'i" ilmumist esines Amorphis kontsertidel ja festivalidel \xc3\xbcle Euroopa, kirjutades samal ajal ka materjali uue albumi jaoks. J\xc3\xa4rgmine album "Silent Waters" ilmus 3. septembril 2007 ning ka sellele omistati Soomes kulla staatus. Tegemist oli esimese albumiga b\xc3\xa4ndi ajaloos, mille puhul k\xc3\xb5ik b\xc3\xa4ndi liikmed olid samad, kes eelmise albumi puhul. Albumi Silent Waters toetuseks l\xc3\xa4ks Amorphis oma kolmandale P\xc3\xb5hja-Ameerika turneele, soojendusartistideks olid Samael ja Virgin Black.\n_START_SECTION_\n"Skyforger" ja "Magic & Mayhem \xe2\x80\x93 Tales from the Early Years"\n_START_PARAGRAPH_\n2008. aasta novembris alustas Amorphis Sonic Pump Studios stuudios oma 9. albumi salvestamist. Nende stuudiosessioonide tulemus \xe2\x80\x93 album "Skyforger" avaldati Soomes 27. mail 2009, \xc3\xbcle Euroopa kaks p\xc3\xa4eva hiljem  ja Ameerika \xc3\x9chendriikides 16. juunil. Albumile omistati 7. juulil 2011. aastal Soomes kulla sertifikatsioon, seega oli "Skyforger" juba kolmas Amorphise album, mis selle saavutas._NEWLINE_2009. aasta 20. novembril filmis Amorphis "Skyforger" albumi turnee kontserdi Club Teatria\'s Soomes Oulus \xe2\x80\x93 sellest sai nende esimene live DVD. Kontsert avaldati koos teise esinemisega Summer Breeze Open Air festivalilt aastast 2009 ja koos dokumentaalfilmiga "Tales from the 20 Years" CD/DVD-komplektil "Forging the Land of Thousand Lakes" 25. juunil 2010._NEWLINE_2010. aasta 15. septembril avaldas Amorphis albumi "Magic & Mayhem \xe2\x80\x93 Tales from the Early Years", mis sisaldab tosinat \xc3\xbcmbert\xc3\xb6\xc3\xb6deldud lugu nende esimeselt kolmelt albumilt. Lugudel on m\xc3\xb5neti teistsugune seadistus, parem helikvaliteet ja lugusid esitab b\xc3\xa4ndi praegune koosseis. Boonusloona sisaldab album kaverit laulust "Light my Fire". J\xc3\xa4rgneva turnee ajal taas\xc3\xbchines b\xc3\xa4ndiga l\xc3\xbchiajaliselt Pasi Koskinen ja teised endised liikmed (n\xc3\xa4iteks klahvpillim\xc3\xa4ngija Kim Rantala), et esitada koos m\xc3\xb5ningaid vanu lugusid.\n_START_SECTION_\n"The Beginning of Times"\n_START_PARAGRAPH_\n30. septembril 2010 kuulutas Nuclear Blast, et Amorphis on alustanud t\xc3\xb6\xc3\xb6d uue albumiga. 24. jaanuaril 2011 andis b\xc3\xa4nd teada, et salvestamine on peaaegu valmis, v\xc3\xa4lja arvatud vokaalid, mis l\xc3\xb5petatakse produtsent Marco Hietala kodus. Album "The Beginning of Times" ilmus Euroopas 27. mail 2011 ja USA-s 7. juunil 2011 ning plaadikujunduse autoriks on pikaaegselt Amorphisega koost\xc3\xb6\xc3\xb6d teinud Travis Smith.\n_START_SECTION_\n"Circle"\n_START_PARAGRAPH_\n21. augustil 2012 kuulutas Amorphis oma kodulehel, et t\xc3\xb6\xc3\xb6tatakse uue albumi kallal. 17. jaanuaril 2013 avaldas b\xc3\xa4nd j\xc3\xa4rgmise albumi pealkirja ja ilmumiskuup\xc3\xa4eva. "Circle" ilmus Euroopas 19. aprillil ja P\xc3\xb5hja-Ameerikas 30. aprillil. Tomi Joutsen uuest albumist: "Ring s\xc3\xbcmboliseerib terviklikkust. Vanasti kui oli midagi t\xc3\xa4htsat r\xc3\xa4\xc3\xa4kida, istusid targad mehed ringis. Iga\xc3\xbcht nende hulka istuma ei kutsutud. Kuid selles loos kutsuti peategelane tarkade meeste ringi." _NEWLINE_16. septembril 2013 v\xc3\xb5itis "Circle" Metal Hammeri aasta albumi auhinna. Esa Holopainen auhinnast: "Meie jaoks on aasta albumi auhind suur tunnustus seni tehtud t\xc3\xb6\xc3\xb6 eest. Eriti kuna me saime selle oma 11. stuudioalbumi eest."_NEWLINE_4. augustil 2004 teavitas Amorphis oma kodulehel ja sotsiaalmeedias, et nad annavad spetsiaalsed "Tales from the Thousand Lakes" 20. aastap\xc3\xa4eva kontserdid, kus tuleb nende 1994. aastal ilmunud album m\xc3\xa4ngimisele t\xc3\xa4ies pikkuses. "Tales from the Thousand Lakes" 20. aastap\xc3\xa4eva kontserdid tehti paljudel festivalidel, sealhulgas Wacken Open Air, Maryland Deathfest, 70000 Tons of Metal ja teistel festivalidel.'